Seminar „Nasilje u porodici i među vršnjacima“ održan je 2. novembra 2018. Godine u Zadužbini Ilije M. Kolarca u Beogradu, u organizaciji Društva za adolescentnu psihijatriju i srodne struke Srbije – DEAPS.

Pred oko stotinu slušalaca, koleginica i kolega koji se u Srbiji bave mentalnim zdravljem adolescenata u zdravstvu, prosveti, socijalnoj zaštiti i drugim oblastima, svoja predavanja i prikaze iz prakse predstavilo je osamnaest stručnjaka iz Beograda, Novog Sada i Niša. Teme su se ticale prevencije, ranog prepoznavanja, lečenja neposrednih i dugoročnih posledica nasilnog ponašanja svih aktera. Takođe su predstavljene nove strategije, smernice i zakonske odredbe iz ove oblasti. Posebno je naglašena potreba za dubljim razumevanjem i uzroka i posledica nasilja u užem i širem društvenom kontekstu, od porodice, domova, škola do šire zajednice.

Osim sticanja novih znanja i dobijanja potrebnih informacija, stručnjaci su imali jedinstvenu priliku da razmene svoja iskustva i da zajedno promišljaju o unapredjenju prakse na svim nivoima rada sa osobama koje su počinile ili trpe nasilje.

Učesnici Seminara su visoko ocenili izbor tema, kvalitet izlaganja i nivo interaktivnosti.

DEAPS će i ubuduće redovno organizovati stručne skupove iz oblasti mentalnog zdravlja, te Vas pozivamo da predložite oblasti i teme koje smatrate aktuelnim za našu dalju saradnju.

U maju 2019.godine na Zlatiboru se održava naš V Kongres. Dobrodošli!